**OBAVIJESTI ZA IZNAJMLJIVAČE**

 **Osobe koje pružaju usluge smještaja u domaćinstvu obvezne su:**

**1**. Ishoditi **Rješenje o odobrenju za pružanje ugostiteljskih usluga u domaćinstvu** kod Ureda  državne uprave u Zadarskoj županiji ‐ Služba za gospodarstvo i imovinskopravne poslove ‐  Ispostava Biograd na Moru, Kralja Tvrtka 1 (tel. 023 / 385 487).

**2**. Nabaviti **standardiziranu ploču**, s oznakom vrste i kategorije objekta, utvrđene rješenjem  nadležnog ureda i vidno je istaknuti na ulazu u objekt ili u neposrednoj blizini, a koju je  potrebno naručiti izravno od proizvođača koji ima suglasnost Ministarstva za turizam. Na  području Zadarske županije: ROBI svjetleće reklame, Put Nina 129,23000 Zadar, tel. 023/220655, fax. 023/220654, cijena: 200,00 kn s PDVom (trošak dostave je 20 kn šalje se  pouzećem). IBAN: HR71 2360000 1101984276. Uz zahtjev za ploču priložiti kopiju Rješenja i  kopiju uplatnice.

**3. Prijavljivati i odjavljivati sve goste**

Vlasnik kuće, apartmana ili stana za odmor obvezan je u roku od 24 sata od dolaska prijaviti u sustav **eVisitor** sve osobe koje borave u toj kući apartmanu ili stanu te zadnjeg dana boravka odjaviti njihov boravak. Popis turista, prijava i odjava turista obavljaju se putem sustava eVisitor kao središnjeg elektroničkog sustava prijave i odjave turista u Republici Hrvatskoj. Pristupne podatke možete podići u lokalnom uredu turističke zajednice, uz predočenje OIB-a, osobne iskaznice i Rješenja o kategorizaciji. Tako više nije potrebno posebno voditi knjigu gostiju, jer se popisom gostiju smatra evidencija gostiju unutar sustava eVisitor.

**4.** Imati dostupan **Cjenik,** odnosnoprikaz službenih cijena smještaja koji može biti obješen na zid ili stavljen u mapu koja se nalazi u smještaju, a mora biti naveden na hrvatskom i barem još jednom svjetskom jeziku. Način podnošenja prigovora mora biti jasno istaknut i može biti naveden u mapi s cjenikom. Iznajmljivač koji osim usluge smještaja gostima pruža usluge doručka, polupansiona ili pansiona, dužan je utvrditi normative namirnica, pića i

napitaka za pojedino jelo, piće i napitak i pružiti usluge po utvrđenim normativima te na zahtjev normativ predočiti gostu,

**Vaš službeni cjenik mora sadržavati:**

* **Osnovne podatke iznajmljivača** (naziv smještaja, ime i prezime vlasnika, adresa i OIB)
* **Naziv usluge** (noćenje za dvije osobe, najam apartmana…)
* **Vrstu naplate** (po noćenju, po osobi…)
* **Termin** (cijene po sezonama i slično)
* **Cijenu (obavezno u HRK)**
* **Boravišnu pristojbu**
* **PDV** (ako cijena sadrži PDV onda posebno izraziti neto cijenu plus iznos PDV-a )
* **Dodatne usluge (kućni ljubimci, klima, čišćenje, doručak, parking…)**
* **Datum važenja cjenika** (navesti datum od kada je taj cjenik važeći)
* **Potpis** (cjenik nije potrebno ovjeravati kod nadležnih službi, dovoljno ga je potpisati od strane vlasnika).

**5. Kućni red**

Osim cjenika potrebno je imati i kućni red. Bilo bi dobro kada bi bilo preveden na više jezika, kako bi gostima bio razumljiv i postavljen na vidnom mjestu u svakoj smještajnoj jedinici ( apartmanu, sobi, kući za odmor, kamp prikolici i slično).

**6. Izdati gostu račun** - **svaki račun mora sadržavati sljedeće podatke:**

* **Broj računa**
* **Podatke o iznajmljivaču** (ime i prezime iznajmljivača, adresu iznajmljivačevog objekta, OIB)
* **Podatke o gost**u
* **Vrsta usluge** – noćenje, korištenje klime, i sl.
* **Količina obavljenih usluga** – broj iznajmljenih jedinica te broj noćenja (i ostalih usluga ako ih je bilo).
* **Jedinična cijena usluge** – cijena pojedinačne usluge koja obavezno mora biti u skladu s važećim cjenikom. ***Cijene moraju biti izražene u kunama,*** a ako želite možete dodati i cijenu u eurima, ona je samo informativnog karaktera.
* **Ukupan iznos usluge i iznos za naplatu** – iznos za naplatu čini ukupan iznos usluge umanjen za eventualno odobren popust
* **Popust** – ukoliko ste gostu odobrili popust, napišite ukupan iznos popusta (nije potrebno u postocima)
* **Boravišna pristojba** – ***iznajmljivači koji boravišnu pristojbu plaćaju paušalno nisu obvezni navoditi iznose u izdanom računu, samo napomenu da je boravišna pristojba uključena u cijenu.*** Odrasli plaćaju puni iznos boravišne pristojbe, djeca od 12 do 18 godina 50 posto, a djeca ispod 12 godina oslobođena su plaćanja.
* **Nadnevak izdavanja računa/Datum** – se odnosi na datum izdavanja računa.
* **Potpis** – vaš potpis koji je obvezan (pečat niste dužni imati)
* **PDV** – iznajmljivači koji nisu u sustavu PDV-a moraju na računu imati još i napomenu ”Iznajmljivač nije obveznik PDV-a prema Zakonu o PDV-u, čl. 90., st. 2.”.

Ako ste obveznik PDV-a, na računu morate imati još i sljedeće stavke:

• Jedinična cijena usluge bez PDV-a

• Stopa PDV-a na usluge smještaja u iznosu od 13 posto (na ukupnu jediničnu cijenu usluge).

• Ukupnu cijenu usluge kao zbroj ukupne jedinične cijene i PDV-a obračunatog na jediničnu cijenu.

**7.**Obveza posjedovanja **evakuacijskog plana** sve smještajne jedinice (tlocrt prostora sa  označenim izlaznim vratima)

**8. Obavijest o načinu podnošenja prigovora gostiju** (na hrvatskom i jednom stranom jeziku) da gost može svoj prigovor izraziti putem dopisa (e‐mail/na adresu),

 **9.Obavijest o zabrani konzumiranja alkohola osobama mlađima od 18 godina** (za objekte koji pružaju uslugu hrane i pića),

**10.Kutija prve pomoći** (automobilska) dostupna svim gostima iz smještajnih jedinica (etažni  ormarić ili smještajna jedinica),

**11**.  **Sanitarna knjižica**  (za objekte koji pružaju uslugu hrane i pića),

**12.** Obveza plaćanja **turističke ( boravišne ) pristojbe** - Stupanjem na snagu novog Zakona o turističkoj pristojbi (NN 52/19) i Zakona o članarinama u turističkim zajednicama (NN 52/19) 1. 1. 2020. nastupile su i značajne promjene za privatne iznajmljivače, koje se ponajprije tiču turističke (boravišne) pristojbe i turističke članarine, a  objekate je potrbno uskladiti  sa Zakonom o izmjenama i dopunama Zakona o ugostiteljskoj djelatnosti (NN99/18).

**TURISTIČKA PRISTOJBA**

Prema novom Zakonu, **od 1. siječnja 2020**.:

1. Naziv „boravišna pristojba“ zamjenjuje se nazivom **„turistička pristojba“,**
2. Ukidaju se turistički razredi naselja, a Županija donosi odluku o visini iznosa turističke pristojbe.

Ministar turizma Republike Hrvatske Gari Cappelli donio je novi **Pravilnik o najvišem i najnižem iznosu turističke pristojbe za 2020. godinu.**

Zadarska županija prihvatila je i odredila najniži godišnji paušalni iznos turističke pristojbe za smještaj u domaćinstvu (po krevetu; glavni i pomoćni) od **350 kuna**, dok je **200 kuna** iznos za smještaj na obiteljskom poljoprivrednom gospodarstvu (OPG; po krevetu, glavni i pomoćni). Godišnji paušal za smještaj u domaćinstvu u kampu te u objektu vrste kamp odredište ili kamp odredište-robinzonski turizam, za svaku smještajnu jedinicu iznosi **500 kuna**, dok je smještaj na OPG-u u istoj kategoriji za svaku smještajnu jedinicu **250 kuna.**  Iznajmljivači turističku pristojbu mogu uplatiti jednokratno u punom iznosu do 31. srpnja tekuće godine ili u tri jednaka obroka sa dospijećem plaćanja: 31. srpnja,  31. kolovoza, te  30. rujna tekuće godine.

Turistička pristojba plaća se po svakom ostvarenom noćenju, u paušalnom iznosu ili na drugi način utvrđen ovim Zakonom. Djeca do 12 godina ne plaćaju turističku pristojbu. Turističku pristojbu umanjenu za 50 % plaćaju osobe od navršenih 12 do 18 godina.

1. Zadarska županija za 2020. godinu odredila je i visinu turističke pristojbe za dva razdoblja: od **1. travnja do 30. rujna** turistička pristojba za obveznike koji plaćaju po svakom ostvarenom noćenju iznosi **10 kuna (8 kuna u skupini kampovi**), dok **je u ostalom razdoblju iznos 7 kuna (5 kuna kampovi).** I u ovom slučaju ukinuti su dosadašnji razredi turističkih mjesta, a propisane visine turističke pristojbe vrijede za sve obveznike u Zadarskoj županiji koji su nositelji Rješenja za vrstu smještaja hoteli i ostali ugostiteljski smještaj.

**Pomoćni ležajevi**

1. Prema novom Zakonu u obračun godišnjeg paušalnog iznosa turističke pristojbe **ulaze glavni i pomoćni kreveti.**
* **Iznajmljivačima koji su ishodili rješenje** o odobrenju za pružanje ugostiteljskih usluga u domaćinstvu **do 31. kolovoza 2007. godine**, pomoćni ležajevi navedeni su u izreci rješenja te će se tim iznajmljivačima uplatnice za glavni i pomoćni ležaj automatski generirati iz sustava eVisitor. Ukoliko ne žele dalje koristiti pomoćne krevete, a koji stoje u izreci rješenja dužni su ih odjaviti u Uredu državne uprave te ih se onda ne smije oglašavati.

Također, ova skupina iznajmljivača ( oni koji imaju Rješenje o odobrenju za pružanje ugostiteljskih usluga izdano  prije 1. 9. 2007 ) mora radi nastavka pružanja ugostiteljskih usluga s pravom isticanja oznake za kategoriju (zvijezdice) na objektu podnijeti Zahtjev za izdavanje novog rješenja u nadležnom Uredu državne uprave što propisuje Zakon o ugostiteljskoj djelatnosti  (NN 85/15; NN 121/16; NN 99/18; NN 25/1; NN 98/19).

**Rokovi za rekategorizaciju su sljedeći:**

* Ako je rješenje izdano do 31.12.2000. g. rekategorizaciju je potrebno provesti do **17. 11. 2020. g**
* Ako je rješenje izdano između 1.1. 2001. g. i 31. 12. 2004.g. rekategorizaciju je potrebno provesti do **17. 11. 2021. g**.
* Ako je rješenje izdano između 1. 1. 2005. g. i 1. 9. 2007. g. rekategorizaciju je potrebno provesti do **17. 11. 2022. g**
* **Iznajmljivači koji imaju rješenje o odobrenju za pružanje ugostiteljskih usluga u domaćinstvu od 1. 9. 2007. godine** pomoćni ležaji su im navedeni u obrazloženju rješenja, te ako žele koristiti pomoćne ležajeve za smještaj turista trebaju podnijeti upravnom tijelu županije nadležnom za poslove ugostiteljstva Zahtjev za izdavanje rješenja u kojem će se pomoćni kreveti navesti u izreci rješenja.

Iznajmljivači koji ne žele koristiti pomoćne ležaje, a stoje im u obrazloženju rješenja dužni su obavijestiti nadležnu turističku zajednicu kako bi im se u sustave eVisitor mogli izbrisati pomoćni ležajevi te ih u tom slučaju također ne smiju oglašavati.

Ukoliko pomoćne ležajeve koristite isključivo za djecu do 12 godina, onda nije potrebno imati registriran pomoćni ležaj, ali ih je potrebno prijaviti u sustavu eVisitor.

**13. Plaćanje turističke članarine**

**TURISTIČKA ČLANARINA**

1. U skladu s novim Zakonu o članarinama u turističkim zajednicama  **iznajmljivači  od 1. siječnja 2020. godine plaćaju godišnji paušalni iznos turističke  članarine** ( turistička članarina ne obračunava se više na temelju ukupnog prihoda iz protekle godine i koeficijenta turističkog razreda ). Godišnji paušalni iznos turističke  članarine je **45,00 kuna za glavni krevet** i **22,50 kuna za pomoćni krevet**, a ukupni broj kreveta određuje se prema podacima iz sustava eVisitor.

**Godišnji iznos članarine moći će se platiti jednokratno do 31. srpnja tekuće godine ili u tri jednaka obroka, s time da prvi obrok dospijeva 31. srpnja, drugi 31. kolovoza, a treći 30. rujna tekuće godine.**

Bez obzira na novi način plaćanja turističke članarine, **iznajmljivači će i dalje biti obvezni nadležnoj Poreznoj upravi dostaviti** **( novi) obrazac TZ-2 do 15. siječnja tekuće godine za prethodnu godinu ( odnosno do 15. 1. 2021. za 2020. godinu ).**

*Članarina za 2019. obračunava se prema starim propisima, umnoškom ostvarenog prihoda s koeficijentom koji odgovara turističkom razredu iznajmljivača. Obrazac TZ za 2019. potrebno je dostaviti Poreznoj upravi do kraja veljače 2020.*

**14. Porez za iznajmljivače**

**VISINA PAUŠALNOG POREZA ZA DJELATNOSTI IZNAJMLJIVANJA I SMJEŠTAJA U TURIZMU**

Porez na dohodak plaća se paušalno, a točan iznos utvrđuje se prema broju kreveta (ne računaju se pomoćni ležajevi), a ne prema broju noćenja.

* Visina paušalnog poreza po krevetu za naselja Općine Tkon iznosi:

- naselje Tkon: 255,00 kn

- naselje Ugrinić: 210,00 kn

* Visina paušalnog poreza po smještajnoj jedinici u kampu i/ili kamp odmorištu odnosno po

smještajnoj jedinici u objektu za robinzonski smještaj za naselja Općine Tkon iznosi:

- naselje Tkon: 297,50 kn

- naselje Ugrinić: 245,00 kn

**ODREDBE ZA VLASNIKE STANOVA I KUĆA ZA ODMOR**

Iznos turističke pristojbe koju plaća vlasnik kuće, apartmana ili stana za odmor u godišnjem paušalnom iznosu za sebe i članove uže obitelji iznosi

* Prvi član - 60,00 kuna
* Drugi član - 60,00 kuna
* Za svakog sljedećeg člana 25,00 kuna,

Iznos turističke pristojbe koju plaća vlasnik kuće, apartmana ili stana za odmor za sebe i sve osobe koje noće u toj kući, apartmanu ili stanu za odmor, a koji turističku pristojbu plaćaju po svakom ostvarenom noćenju je 10,00 kuna ( u razdoblju od 1. 4. – 30. 9. ), a u ostalom razdoblju iznos je 7,00 kuna. Vlasnici kuća/stanova za odmor (vikendaši) turističku pristojbu plaćaju samo tijekom sezone (15. 6. do 15. 9).Vlasnici i članovi njegove uže obitelji plaćaju turističku pristojbu umanjenu za 70 %.